Amputasie ná slangpik: ‘Nou kan ek kitaar en klavier speel’Mikayla Robbertse voor haar operasie. Foto: Verskaf Ná 38 operasies oor ŉ tydperk van vier en ŉ half jaar is die vinger wat Mikayla Robbertse (9) die afgelope tyd so baie pyn besorg het nadat ŉ Mosambiekse spoegkobra haar gepik het, geamputeer. “Mamma is hy nou weg?” was die eerste woorde wat Mikayla Donderdagmiddag ná ŉ ses uur lange operasie in die Steve Biko-hospitaal aan Charmaine Robbertse, haar ouma wat na haar omsien, gesê het toe sy bygekom het. Die gesin, oorspronklik van Lephalale (Ellisras) in Limpopo, het verlede jaar na Capital Park in Pretoria se Moot-gebied verhuis sodat Mikayla nader aan haar dokters kon wees. Sy is op 19 Desember 2011 deur die kobra op haar linkerhand gepik terwyl sy in haar bed geslaap het op die Robbertses se plaas buite Lephalale. Sy was toe vyf jaar oud. Die slang se gif het haar spierweefsel gevreet en ná 37 operasies was die wigamputasie die laaste uitweg. “Haar vingertjie wou net nie gesond word nie. ŉ Liesflap is ingeplant om weefsel en bloedtoevoer in haar hand te herstel, maar tog het die vinger bly verkleur en die lid het doodgegaan,” het Charmaine aan Maroela Media gesê. “Dit het vorentoe gekrul in haar palm en veroorsaak dat sy min funksie in haar handjie het. Die amputasie moes gedoen word sodat sy werking in haar hand kan terugkry en haar ander vier vingers beter te kan gebruik. Die amputasie het meer voordele as nadele.” Die amputasie is gedoen ná genoegsame berading om Mikayla vir die groot operasie voor te berei en wat om daarna te verwag. “Kayla is baie sterk en het sedert die operasie nog nie een keer gehuil of gekla van pyn nie. Onder die verband loer vier volmaakte vingertjies en haar hand lyk baie mooi. Haar dokters is baie tevrede met die operasie.” Charmaine het gesê Mikayla is reg vir die pad vorentoe. “Sy is ’n klein kanniedood. Sy het klaar gesê sy wil kitaar en klavier begin speel sodra haar hand gesond is. Iemand het reeds vir haar ŉ klawerbord geskenk en sy het vir ons gevra of ons vir haar ŉ kitaar sal koop. Sy is baie musikaal en het gesê sy wil alle instrumente leer speel.” Mikayla gaan na verwagting nog vier dae in die hospitaal deurbring waarna ŉ pad van fisioterapie vir haar voorlê. “As alles goed gaan sal sy nog net een operasie in die toekoms moet ondergaan en dit is om die liesflap op haar hand kleiner te maak met liposuiging.” Charmaine raak bewoë van verligting en dankbaarheid terwyl sy vertel dat die lang pad na herstel nou tot ŉ einde kom. Sy het die span dokters en almal wat hulle die afgelope tyd bygestaan het met gebede en boodskappe van bemoediging bedank. “Ons besef dat ons deur die hele lang proses, nooit alleen hierdeur gegaan het nie,” het sy gesê.